Illejla d-diskussjonijiet tagħna ffukaw fuq l-affarijiet internazzjonali. L-ewwel kwistjoni li indirizzajna hija, naturalment, relatata mal-ġrajjiet kompletament inaċċettabbli, xokkanti u gravi li seħħew ilbieraħ li jinvolvu ajruplan ta' Ryanair li ġie mġiegħel jinżel fil-Belarussja. Din hija theddida għas-sigurtà tal-avjazzjoni ċivili, u thedded is-sigurtà internazzjonali; huwa għalhekk li s-27 Kap ta' Stat jew ta' Gvern qablu malajr ħafna u b'mod enfatiku mhux biss li jikkundannaw dak li ġara u li jitolbu l-ħelsien immedjat ta' Raman Protasevich u Sofia Sapega, iżda wkoll li jikkunsidraw li jadottaw sanzjonijiet, inkluż dawk ekonomiċi, billi jagħtu mandat lill-Kunsill. Aħna nappellaw għal inkjesta mill-ICAO, u ninsabu determinati bis-sħiħ li nesprimu s-solidarjetà tagħna mal-Latvja, wara li tkeċċew id-diplomatiċi tagħha. Fi ftit kliem, mhux ser nittolleraw tentattivi li tintlagħab ir-rulett Russa bil-ħajjiet ta' persuni ċivili innoċenti. Dak li ġara lbieraħ mhuwiex aċċettabbli, u r-reazzjoni tal-lejla, li ġiet indirizzata malajr fl-ewwel parti tal-laqgħa tagħna, hija proporzjonata man-natura serja tal-ġrajjiet li seħħew ilbieraħ. Dan huwa l-ewwel punt tiegħi. Kellna wkoll l-okkażjoni li jkollna skambju fil-fond ta' fehmiet dwar ir-relazzjoni bejn l-UE u r-Russja. Aħna nikkundannaw l-attivitajiet illegali, provokattivi u fixkiela tar-Russja, u nesprimu s-solidarjetà tagħna mal-Istati Membri, speċjalment ir-Repubblika Ċeka u s-sħab tal-Lvant. Aħna affermajna l-ħames prinċipji gwida għal din ir-relazzjoni mar-Russja, u ddeċidejna li nitolbu lill-Kummissjoni u lir-Rappreżentant Għoli jippreżentaw rapport b'għażliet ta' politika biex il-Kunsill Ewropew jerġa' lura għall-kwistjoni f'Ġunju u jipprovdi orjentazzjoni politika ċara. Dan id-dibattitu kien utli. Dan id-dibattitu kien produttiv. Din kienet okkażjoni biex nisimgħu lil xulxin, biex nitkellmu ma' xulxin, kif ukoll, permezz ta' intelligence kollettiva, biex issir valutazzjoni dwar x'inhi s-sitwazzjoni attwali u kif nistgħu nippruvaw intejbu l-possibbiltà li l-UE tiddefendi l-interessi tagħna u tippromwovi l-valuri tagħna. Iddiskutejna wkoll, pjuttost malajr, ir-relazzjonijiet mar-Renju Unit. Hemmhekk ukoll, aħna wasalna għal xi konklużjonijiet, u kkonfermajna li nixtiequ li r-relazzjoni tagħna mar-Renju Unit tkun waħda produttiva. Nixtiequ relazzjoni mill-qrib mar-Renju Unit, iżda nixtiequ wkoll li l-ftehimiet konklużi fin-negozjati tal-Brexit jiġu implimentati b'rieda tajba fir-rigward tal-punti kollha, fl-ittra u fl-ispirtu. Ikkonfermajna l-għaqda tal-Unjoni Ewropea, u li aħna lesti nużaw l-istrumenti legali previsti f'każ ta' differenzi dwar il-ftehimiet biex tiġi żgurata l-integrità tas-suq intern u biex nieħdu ħsieb l-interessi tal-Unjoni Ewropea. Imbagħad, aħna esprimejna l-pożizzjoni komuni tagħna dwar is-sitwazzjoni fil-Lvant Nofsani. Nilqgħu l-waqfien mill-ġlied, li huwa pass meħtieġ u importanti. Ninsabu konvinti bis-sħiħ li s-sitwazzjoni teħtieġ soluzzjoni politika robusta, u affermajna mill-ġdid l-appoġġ tagħna għas-soluzzjoni ta' żewġ stati. Waqt il-laqgħa, kellna wkoll l-opportunità li nevalwaw it-tħejjijiet għas-summit istituzzjonali li ser ikollna mal-Istati Uniti. Il-President tal-Kummissjoni ddeskriviet il-kwistjonijiet li ser niddiskutu mal-President tal-Istati Uniti; ser nirreferu wkoll għall-konklużjonijiet tal-Kunsill Ewropew ta' Diċembru 2020, li identifikaw il-kwistjonijiet li dwarhom nixtiequ nsaħħu l-alleanza transatlantika tagħna. Ara l-paġna tal-laqgħa